**GOSTOVANJE DR. ADRIANA BRISKUA U CENTRU ZA HISTORIJSKA ISTRAŽIVANJA (CEHIS)**

ODd 7. do 11. aprila 2025. godine gostujući predavač na Odsjeku za historiju Filozofskog fakulteta je bio dr. Adrian Brisku, profesor na Karlovom univerzitetu u Pragu, Češka.

Kao dio projektnih aktivnosti na kojima trenutno istraživački radi, dr. A. Brisku je 7. aprila 2025. održao prvo predavanje studentima Odsjeka za historiju o temi „Discourses of Smallness in Czechia, Georgia and Albania: A Comparative Historical Perspective“, kao i seminar sa studentima Drugog ciklusa studija. U ugodnoj atmosferi navedenih aktivnosti, Brisku je sa studentima i profesorima Odsjeka za historiju razmijenio mišljenja kako o navedenim temama, tako i o projektnim aktivnostima koje realiziraju nastavnici i saradnici Odsjeka za historiju.

Dr. Adrian Brisku je 10. aprila 2025. održao drugo predavanje o temi “Federalism in the Caucasus: Past and Present” kojem su pristustvovali studenti prvog i drugog ciklusa Odsjeka za historiju. Predavanje je pratila i zanimljiva diskusija o idejama federalizma na jugoslovenskom prostoru kao i brojna pitanja o savremenoj historiji kavkaskog prostora. Nakon predavanja voditeljica Centra za historijska istraživanja prof. dr. Amra Šačić Beća imala je priliku predstaviti aktivnosti Centra i razgovarati o daljim mogućnostima saradnje.

Predavanje su moderirali prof.dr. Amir Duranović i viša ass.dr. Melisa Forić Plasto Odsjeka za historiju (Univerzitet u Sarajevu - Filozofski fakultet)

Erasmus+ platforma za međunarodnu akademsku razmjenu omogućila je gostovanje profesora Briskua, koji je u akademskoj zajednici poznat po višestruko nagrađivanim istraživačkim projektima kao i istraživačkom te predavačkom iskustvu u Sjedinjenim Američkim Državama i Evropi. Nakon više godina studiranja i rada na Univerzitetu u Tbilisiju, Gruzija, dr. Brisku sada radi na Karlovom univerzitetu u Pragu, gdje je, između ostalih pozicija, zadužen i za vođenje Centra za izučavanje malih nacija – Small (Nation)States Research Center.